khistorydata/jeongjo-sjw-relations huggingface dataset:
정조 19년
李肇源以承文院都提調意啓曰回還兩使行齎來禮部咨文俱有賜物與使臣參宴事以前頭使行奉表稱謝之意依近例合撰一咨入送禮部此外又有康津漂民出送事亦以具表伸悃之意另撰回咨同爲下送灣府轉致北京之地何如傳曰允
정조 19년
洪仁浩以備邊司言啓曰御史可合人抄啓別單書入之意敢啓傳曰知道金羲淳韓致應朴鍾淳爲先使之治裝可也
정조 19년
乙卯三月二十日辰時上御誠正閣諸承旨持公事入侍時行都承旨李祖源行左承旨洪仁浩右承旨李儒慶左副承旨李肇源同副承旨鄭尙愚假注書趙台榮洪奭周記注官安經心記事官吳泰曾檢校待敎徐有榘以次進伏訖上曰各房有何公事乎祖源等曰六房竝無公事矣上曰無公事承旨竝退去而左副留書傳敎可也祖源等退出肇源曰時囚無得過三日滯囚曾有定式而判義禁未差知義禁李得臣同義禁李祖承李集斗謂有情勢不得開坐判義禁未差之代政官牌招開政差出待下批仍卽牌招使之開坐何如上曰依爲之有情勢之諸堂亦爲許遞差代可也出擧條上命書刑曹判書尹師國牌招啓辭批旨訖上曰尹師國之如是逡巡或因向來未徹之疏而然耶肇源曰似然矣上曰承旨亦見其疏乎肇源曰上疏到院時亦爲參見矣上曰所彈者某某耶肇源曰鄭景淳洪良浩尹師國三人矣上曰前銜陳疏事面果何如則只爲彈劾一二人而發亦足見世道矣肇源曰旣是未徹之疏則雖其被彈者例不敢撕捱而秋判之如是自引事甚如何矣上曰此則其日以別雲劍侍衛略聞其槪容或無怪雖然所引者何辭云耶肇源曰只是引病云矣上曰皇壇望拜禮應參人漢城府別單中明玉珍之子孫亦爲列錄何也肇源曰似爲其皇朝人而然矣上曰亦不可以皇朝人論矣肇源曰聞判尹之言從前入參之人到今難以忽拔故不無混錄之事矣上曰此亦時樣語也一番曉諭明姓諸人而拔之亦未爲不可矣命書傳敎曰不爲仕進承旨許遞前望單子入之待下批牌招察任仍命退諸臣以次退出
정조 19년
行都承旨李祖源坐行左承旨洪仁浩坐直右承旨李儒慶生左副承旨李肇源坐右副承旨金載翼坐同副承旨鄭尙愚坐直注書鄭文始病一員未差假注書李晢在外洪奭周仕直事變假注書宋衡稷在外
정조 19년
鄭尙愚啓曰來二十五日朝參日次而國忌齋戒相値頉稟之意敢啓傳曰知道
정조 19년
傳于李肇源曰輪對官入侍
정조 19년
傳于李儒慶曰下直守令入侍
정조 19년
洪仁浩啓曰今日次對兩司當爲進參未肅拜人員竝一體牌招何如傳曰允
정조 19년
以校理金銑副校理鄭來百牌不進罷職傳旨傳于金載翼曰只推
정조 19년
尹致任在外代以權行彦爲假注書趙象基有頉代以申在祿爲假注書孫錫祉有頉代以金魯範爲事變假注書
정조 19년
權行彦在外代以李聖淵爲假注書申在祿在外代以鄭時善爲假注書金魯範在外代以朴廷儉爲事變假注書
정조 19년
李聖淵有頉代以閔養世爲假注書鄭時善有頉代以李重采爲假注書朴廷儉在外代以崔仁簡爲事變假注書
정조 19년
閔養世在外代以李晢爲假注書李重采有頉代以李夢龍爲假注書崔仁簡有頉代以安衡稷爲事變假注書
정조 19년
李祖源以吏批言啓曰今三月二十二日祿都目政事爲之之意敢啓傳曰今日爲之
정조 19년
有政吏批判書尹蓍東進參判黃昇源進參議未差行都承旨李祖源進以安策爲校理李廷顯爲兵曹參議權思浩爲引儀兼養賢主簿單鄭履綏
정조 19년
李儒慶以兵曹言啓曰景福宮衛將李得弘慶熙宮衛將李光賢除授在外過限未上來依法典竝改差何如傳曰允
정조 19년
兵批判書沈煥之進參判柳誼病參議未差參知沈鏗入直右承旨李儒慶進以李海昇嚴思勗爲五衛將金履準爲忠翊將金樂載爲慶熙將韓祐增爲都摠經歷李鴻運爲慶尙右兵使李義載爲薪智島萬戶同知單權尙鎭僉知三單沈基泰尹行頤金世徵副司果李惟秀前虞候尹頤東今加折衝加資事承傳
정조 19년
金載翼以弘文館言啓曰本館上番闕直事甚未安校理金銑副校理鄭來百旣有只推之命與新除授校理安策竝卽牌招以爲推移入直之地何如傳曰允
정조 19년
以校理金銑安策副校理鄭來百牌不進罷職傳旨傳曰只推
정조 19년
李肇源以弘文館言啓曰新除授修撰沈興永時在京畿廣州地副修撰李景溟時在忠淸道禮山地經筵入番事緊請竝斯速乘馹上來事下諭答曰依啓
정조 19년
傳于李儒慶曰此時守令不可一味瘝曠洪州牧使改差令該曹口傳拔例擇差使之當日辭朝鴻山縣監其間果已下去亦令該曹査問草記
정조 19년
吏曹口傳政事以李東稷爲洪州牧使
정조 19년
李祖源以吏曹言啓曰新除授洪州牧使李東稷謂與前道臣有嫌成命之下不卽辭朝强引逡巡事甚未安從重推考申飭下送何如傳曰允
정조 19년
傳于李肇源曰領相省掃時除朝辭還來後入來肅拜事遣備郞傳諭
정조 19년
以忠淸監司李亨元啓本罪人金思穆忠州牧到配事傳于洪仁浩曰遠亦遠近亦近已有下敎久亦久近亦近何必許久滯謫飭已行矣放送事回諭
정조 19년
以全羅監司李書九狀啓龜山僉使安景祐所帶印信不能謹守爲先罷黜其罪狀令攸司稟處事傳于鄭尙愚曰船隻利運則何必爲罪該差員勿罷印信造給事回諭
정조 19년
李祖源以吏曹言啓曰鴻山縣監今日內下送後草記事命下矣鴻山縣監金思䄷今方下去云矣敢啓傳曰知道
정조 19년
李肇源以戶曹言啓曰因整理儀軌廳甘結華城城役時三等畫工丁千福處木一疋依例頒給之意敢啓傳曰知道
정조 19년
李儒慶以兵曹言啓曰今三月二十一日武臣賓廳講書日次而次對相値不得爲之之意敢啓傳曰知道
정조 19년
李儒慶以御營廳言啓曰去夜初更量幼學姜文浩犯夜被捉依例移送秋曹之意敢啓傳曰知道
정조 19년
洪仁浩以義禁府言啓曰時囚罪人南陽履依傳敎放送之意敢啓傳曰知道
정조 19년
洪仁浩以義禁府言啓曰忠淸道忠州牧竄配罪人金思穆放送事命下矣金思穆卽爲放送事分付該道道臣之意敢啓傳曰知道
정조 19년
乙卯三月二十一日卯時上御誠正閣輪對官大臣備局堂上引見入侍時左副承旨李肇源假注書趙台榮記注官金良倜記事官吳泰曾禮賓主簿沈景文參奉黃井彦高萬說掌苑別提鄭宗柱平市令李憲圭造紙別提金載夏吏曹正郞崔履亨中樞都事趙敬日軍器判官朴宗鎬內贍奉事兪漢寬工曹正郞李根尙衣僉正李命暹西氷庫別檢李豐林義盈庫主簿朴友淵宗廟直長李祉亨副奉事金魯正承文校檢白師敏司宰奉事朴宗龜西學訓導韓光烈以次進伏訖上曰輪對官以次進奏職姓名職掌所懷可也沈景文等以次仰奏訖上曰左承旨入侍左承旨洪仁浩進伏上曰承旨進詣賓廳以爲雖以重民事之意命次對之來會顧今酬應甚難有何民事之可以稟決者與否問于大臣以來仁浩承命出回奏曰問于大臣則以爲非但前席承候今已久曠又有區區之仰陳者至於民事亦有一二稟定者云矣上曰何庸承候民事所重欲爲賜對備堂之無民事者勿令入侍之意招致備郞傳于大臣仍令詣閤可也仍命書傳敎曰今日次對豈爲備例而使之來會哉不敢緩於民事也若無民事敷奏之言勿爲登筵事傳于賓廳仁浩承命出傳上命書傳敎曰已至經夜尙無動靜此豈如是之事乎刑曹判書尹師國從重推考仍以前牌催促使之先爲入侍刑曹判書尹師國進伏上曰卿之連日違召果何故耶目今俗習都歸不誠無實而若以未徹疏引義先朝禁令何等至嚴也伊日武承旨獨在院中霎見其疏則只論一二人而遣辭亦不深緊云故下吏使之推治矣昨日始聞則卿之姓名亦入其中云姓名旣出於筵席則一直敦迫有非誠實故卿旣非大臣雖異常格欲爲面諭使之入侍矣大抵卿也則予知有素矣致位八座卽是無他五載東伯亦是效勞人之云云豈是成說且下語旣不深緊原疏又未入徹則在卿何有本職當許遞免試事係是往役勿引進去可也師國曰臣本孤單墻壁無依特蒙不世之洪恩致位八座年邁六旬榮已極矣兢兢之心常切于中畢竟狼狽名入臺疏臣之惶蹙痛惋已無可言且自臣先祖曾無被彈今至臣身謬辱至此更以何顔歸見父祖乎今臣遭逢聖明便訣此時豈臣所欲而從今以往復齒人類斷無其望幸蒙生成之澤以卒終始之恩千萬顒祝之至矣上曰所辭過矣俄已悉諭須勿更引亦當善處卿姑先退可也師國先退上曰下直守令入侍三和府使李溏進伏上命書榻敎曰戶兵換房又命書傳敎曰洞知其無足深引特命入侍矣本職之一番遞解實爲重四維之道刑曹判書尹師國許遞矣至於試役係是往役更加申飭行公使之進去又命書傳敎曰刑判事事異常格豈可循例督出乎未徹疏無敢引義法禁至嚴而生疎之武承宣旣奏於筵席至有攔入投呈之下吏科罪之命則亦豈可掩置不言以益其不誠之習俗乎重臣不可置之䵝䵢之中昨日始問伊時參見之承宣則大略可知矣近來朝體雖不成說彈一重臣皆以前銜上疏則流弊當如何況其所言無一着落此習一開人何措手然則東伯五載出於特恩此一款亦入於搆捏中乎豈獨爲一重臣地所關朝體所係後弊旣聞於承宣何必取見疏本後處分前正言宋文述亟施削職之典此後此等之習若不嚴懲設置臺閣將用於何隨現痛繩以靖世道斷不可已以此嚴飭上曰大臣備局堂上引見台榮承命出與右承旨李儒慶假注書洪奭周事變假注書孫錫祉左議政兪彦鎬行司直沈頤之掌令韓用鐸持平李羲甲正言金羲淳修撰洪秀晩偕入進伏訖彦鎬曰勞動餘聖體若何上曰一樣矣彦鎬曰寢睡水剌之節何如上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候何如上曰一樣矣四張刀削彦鎬曰近日鄭妻事誠極可悶禁堂亦恐無搜得之道矣伏乞亟降明旨使罪人速卽發現至於明諭事關係非細必有一番明諭然後臣等亦有以藉手矣臣等旣已見輕於人則臣等之言人誰聽從乎上曰鄭妻事今則便歸弄劇反爲難處矣自謫出來今已多年而任其去來今番則事端之層激蓋由於婢輩放還之事而七八年出來之人豈可到今還配乎彦鎬曰還配則已依啓矣上曰只欲伸法矣彦鎬曰旣已依啓而不令出現則安在其爲伸法也上曰此則是婦女雖放送不亦可乎彦鎬曰公法異於私家豈可放送乎上曰近日風俗駭然爭執亦自有體從容論奏曰可曰否自是美事則未陳一言便已作狂叫醉吼之狀此何等擧措也彦鎬曰此亦不可一槪論矣上曰今日則頗從容矣彦鎬曰臣之自引不是飾讓伊日以後誠無立朝之顔面乞賜斥退上曰近日無暇久未引接而今筵酬酢頗幸從容卿須擔當世道以矯球習俗爲己任可也上曰金羲淳昨已抄啓御史矣曾經守宰乎羲淳曰未經矣彦鎬曰御史必經守宰然後詳悉民情稔知邑弊矣上曰然矣彦鎬曰今日次對來會之備堂雖緣民事之無可仰達不得入侍而班儀不成事體未安一竝從重推考何如上曰依爲之出擧條彦鎬曰卽見東萊前府使尹弼秉所報則以爲本府守城倉二去辛亥年築城後設置而元米千餘石年年取耗一以爲將士支放之需一以爲城堞修繕之資十數年來屢經災荒或有停退蕩減之歲元穀漸縮耗殖隨減故癸卯以後修城之費自本府措辦至於支放則每年米一百八石零上下而見今會在只是三石請自今年本府會在某樣米中二千石移付本倉每年取耗一百八石零歸之支放九十石零付之元穀次次裒益則十年之內千餘石米可辦於其中本米二千石卽爲還報以其耗殖千餘石永付元米取耗支放而此後則雖値歉歲勿爲停退勿犯元穀事更爲定式則可無如前不贍之歎爲辭矣守城倉穀之耗縮殆盡支放與修繕兩無所賴變通劃給在所不已但限年還報取剩用下外方報牒莫不同然若皆執券責償者然而終有實效曾未見聞則此亦安保其做時能如說時乎雖然其在重邊需鎭物情之道亦不可以此而一切防塞分付道臣往復商議本府會內某樣穀中米二千石特許移劃以爲將士支放與城堞修補之資仍成節目嚴立科條使國穀無損邊儲有恃而限年之法亦令恪遵無違期至有實效擧行形止使之狀聞何如上曰依爲之出擧條彦鎬曰此開城留守李冕膺狀啓也以爲本府穀摠自來不敷狀請加分雖在平年每以爲常而今番歉荒之餘民情遑急本營泰安倉中軍礪峴金川白川等各倉留庫各穀限三分一加分粘石屯倉限折半加分長湍倉特許盡分事竝令廟堂稟處矣本府穀簿本自不敷從前春窮乏糧之時狀請加分已多其例而方當歉荒之餘民情之遑急宜加軫念竝依狀請許施何如上曰依爲之出擧條用鐸等曰請還發所罪人鄭致達妻亟令主府快正典刑措辭見上上曰不允出擧條用鐸等曰請物故罪人德相亟施孥籍之典措辭見上上曰不允出擧條用鐸等曰請逆賊尙喆追施孥戮之典措辭見上上曰不允出擧條用鐸等曰請向日合辭兩啓之已傳而未徹者亟命捧入仍賜允兪半行刀削上曰不允出擧條用鐸等曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上上曰不允出擧條用鐸等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情措辭見上上曰不允出擧條用鐸等曰請物故罪人國榮亟施孥籍之典措辭見上上曰不允出擧條用鐸等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條用鐸等曰請承款後物故罪人九宗亟施孥籍之典措辭見上上曰不允出擧條用鐸等曰臣等雖不忠無狀顧其職則言官也自今憂慨之忱綳轖于中而又得方寸之地禁令截嚴末由盡言臣等謂亟收設禁之命俾開進言之路宜矣上曰不允出擧條用鐸等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰尤豈可至今相持斯速停啓出擧條羲淳曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上上曰不允出擧條羲淳曰請逆賊尙魯亟施孥戮之典措辭見上上曰不允出擧條羲淳曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰尤豈可至今相持斯速停啓出擧條羲淳曰新除授獻納李日運時在忠淸道瑞山地正言李東宇時在京畿始興地請竝斯速乘馹上來事下諭上曰依啓出擧條仁浩曰掌令韓用鐸傳啓未及承批徑擧他啓揆以臺體做錯非細推考何如上曰依爲之出擧條用鐸曰臣言議風采本不合於淸朝耳目之任而賓對有命章皇登筵臺體生疎傳啓之際未及承批誤擧下段至有承宣請推之擧臣以此情踪其何敢一刻晏然於臺次乎請命遞斥臣職答曰勿辭亦勿退待出擧條仁浩曰三司若有合所懷則玉堂所當留待臺啓承批同陳所懷而修撰洪秀晩初旣無端就座更欲進前奏辭事甚未安推考何如上曰依爲之出擧條仍命退諸臣以次退出
정조 19년
行都承旨李祖源緣故出行左承旨洪仁浩坐右承旨李儒慶坐左副承旨李肇源坐右副承旨金載翼坐直同副承旨鄭尙愚坐直注書鄭文始病一員未差假注書趙台榮仕直李元默在外事變假注書盧在外
정조 19년
洪仁浩以都摠府言啓曰今日入直內三廳武兼禁軍及軍兵等中日習射請出標信答曰知道
정조 19년
李濡慶啓曰大司憲李義弼未肅拜執義宋煥箕掌令李城輔在外掌令韓用鐸持平李羲甲呈辭持平一員未差監察茶時之意敢啓傳曰知道
정조 19년
傳于鄭尙愚曰同副承旨入侍
정조 19년
假注書李晢有頉代以金致龍爲假注書
정조 19년
假注書李夢龍有頉代以李學淵爲假注書
정조 19년
事變假注書安衡稷有頉代以洪夏正爲事變假注書
정조 19년
假注書李學淵在外代以洪達勛爲假注書
정조 19년
假注書金致龍在外代以李台祥爲假注書
정조 19년
事變假注書洪夏正在外代以高鳴鶴爲事變假注書
정조 19년
假注書洪達勛有頉代以邊景鵬爲假注書
정조 19년
假注書李台祥有頉代以夫宗仁爲假注書
정조 19년
事變假注書高鳴鶴有頉代以趙錫章爲事變假注書
정조 19년
假注書邊景鵬有頉代以鄭敬翰爲假注書
정조 19년
假注書夫宗仁有頉代以李元默爲假注書
정조 19년
事變假注書趙錫章在外代以盧爲事變假注書
정조 19년
傳于鄭尙愚曰坐直承旨入侍
정조 19년
以校理安策金銑副校理鄭來百牌不進罷職傳旨傳于鄭尙愚曰只推
정조 19년
鄭尙愚以弘文館言啓曰本館上番闕直事甚未安校理安策金銑副校理鄭來百旣有只推之命竝卽牌招以爲推移入直之地何如傳曰允
정조 19년
鄭尙愚以吏曹言啓曰新除授洪州牧使李東稷處申飭下送事自臣曹草記蒙允矣半日相持謂有嫌避終不辭朝事體所在誠甚未安罷黜其代更爲口傳擬入何如傳曰允
정조 19년
吏曹口傳政事以柳誼爲洪州牧使
정조 19년
洪仁浩以兵曹言啓曰五衛將崔大德老母宿病沈痼救護無人呈狀乞遞情理旣如此則不可强令察任改差何如傳曰允
정조 19년
洪仁浩以兵曹言啓曰纔因江華留守權狀啓鐵串堡別將張應道拯救十六人命臣曹覆啓時該別將論賞置之事判付有更考實跡報來後稟處之命矣謹依判付辭意行會該府而卽接該留守權移文則以爲未捧招幼穉使其父母抱來摘奸則數準八名嶼在海中不可比於江邊試水非別將之力無以發船赴救而此事已聞於府屬所傳繼捧各人之招俱無差錯環海之地此等效勞不得恝然遽爾陳聞云矣實跡旣如此該別將張應道似當依法典施以加資之典而係干恩賞自下不敢擅便上裁何如傳曰加資可也
정조 19년
洪仁浩以備邊司言啓曰大祭在卽祭官當爲差出而侍從罷削甚多無以分排云在前如此之時亦有請敍之規矣侍從堂上堂下違牌坐罷人竝敍用令該曹口傳付軍職何如傳曰允
정조 19년
鄭尙愚以壯勇營言啓曰本營中日試射時鳥銃沒技人依節目別單書入之意敢啓傳曰知道
정조 19년
李儒慶以刑曹言啓曰因御營廳啓辭去夜初更量幼學姜文浩犯夜被捉移送秋曹事命下矣犯夜人姜文浩依更數決笞三十度放送之意敢啓傳曰知道
정조 19년
金載翼以賑恤廳言啓曰西部太平館契任掌朴順奉今月二十二日本洞路傍得一歲遺棄男見同里居良女孫召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
乙卯三月二十二日卯時上御重熙堂左副承旨入侍時左副承旨李肇源假注書趙台榮記注官金良倜記事官吳泰曾以次進伏訖上命書傳敎曰今榜中濟州文臣李台祥洪達勛邊景鵬旌義文臣高鳴鶴夫宗仁俱是遠人先付注書皆登筵然後次次差代事分付又命書傳敎曰今榜文科安衡稷年已七十九云何待分館爲先僉知加設單付事分付該曹肇源曰同罪未敍人隨卽提稟事曾有定式矣前參議金載翼旣已蒙敍除職而前參議成德雨係是同罪故敢此仰達矣上曰敍用可也出擧條命退承史以次退出
정조 19년
乙卯三月二十二日申時上御重熙堂坐直承旨入侍時同副承旨鄭尙愚假注書趙台榮記注官金良倜記事官吳泰曾以次進訖上曰新榜注書中濟州人召入賤臣承命出與洪達勛李台祥高鳴鶴邊景鵬夫宗仁偕入進伏上命奏姓名達勛等以次仰奏訖上曰爾等在於絶域海外而伊時登第之文俱皆善做誠爲可嘉矣上曰爾等何間上京乎達勛等曰或於歲前上來或於春間上來矣上曰顧今一島民情何如云耶達勛等曰歉歲遑急之中特蒙天恩屢次船粟故得保全命矣又於整理穀萬石下送之後擧皆分食而自今麥糧不遠此後則更無他慮矣上曰整理穀卽慈宮之特恩也爾等還歸後宣布慈恩之萬一可也上曰爾等欲於何間下去耶達勛等曰臣等皆有父母故卽欲還歸矣上曰濟州人下去及上來時竝給草料事分付兵曹待其上來後自吏曹草記事亦爲分付命退承史以次退出
정조 19년
乙卯三月二十二日酉時上御重熙堂承旨入侍時同副承旨鄭尙愚假注書趙台榮記注官金良倜記事官吳泰曾以次進伏訖上曰洪州牧使入侍出榻敎賤臣承命出與洪州牧使柳誼偕入進伏上曰凡所治邑似不待加勉而適値許久曠官之餘必須另念務爲也上曰何當發行耶誼曰今已日晩明當發程矣上曰宣諭之例置之卿其下去盡心治民可也命退諸臣以次退出
정조 19년
行都承旨李祖源病行左承旨洪仁浩坐右承旨李儒慶坐左副承旨李肇源坐直右副承旨金載翼坐同副承旨鄭尙愚坐注書鄭文始病一員未差假注書趙台榮仕直白致樂在外事變假注書白文璟在外
정조 19년
李儒慶啓曰大司諫李義弼未肅拜執義宋煥箕掌令李城輔在外掌令韓用鐸持平李羲甲呈辭持平一員未差監察茶時之意敢啓傳曰知道
정조 19년
傳于李肇源曰領相榮掃之行明日當下去云道伯陪行聞除之而踰慕華峴後落後御醫一員亦爲騎驛隨行事分付
정조 19년
傳于李肇源曰僉知安衡稷入侍
정조 19년
傳于鄭尙愚曰新榜壯元申鳳朝入侍
정조 19년
以校理安策金銑副校理鄭來百牌不進罷職傳旨傳于李肇源曰只推
정조 19년
吏曹口傳政事以申鳳朝爲吏曹正郞
정조 19년
兵曹口傳政事副司正金熙周
정조 19년
假注書李元默在外代以朴潤文爲假注書
정조 19년
假注書鄭敬翰在外代以韓學周爲假注書
정조 19년
事變假注書盧在外代以白文璟爲事變假注書
정조 19년
假注書朴潤文在外代以白致樂爲假注書
정조 19년
假注書韓學周在外代以文尙表爲假注書
정조 19년
事變假注書白文璟在外代以朴昌擧爲事變假注書
정조 19년
吏曹工曹參議單安衡稷除授事承傳
정조 19년
李肇源以壯勇營言啓曰本營牙兵等私獵於廣州地矣小虎一頭捉得封進而捉虎軍姓名別單書入之意敢啓傳曰知道
정조 19년
乙卯三月二十三日卯時上御重熙堂左副承旨入侍時左副承旨李肇源假注書趙台榮記注官金良倜記事官吳泰曾以次進伏訖上命書傳敎曰因申龜朝銓曹不得檢擬申鳳朝云其在絜矩之道宜有區處申龜朝見任郞署改差上曰同副承旨入侍出榻敎賤臣承命出傳同副承旨鄭尙愚進伏命書傳敎曰式年文科異於庭謁遐鄕人多參榜以是之故假注書受點則雖無酬應之公事召見承宣爲渠輩新入堂后者之持鍮硯草冊登筵行注書之事也今榜亦用是例而多稱在外遐鄕人之唱第後卽爲尋鄕事勢似然而京居文臣之稱在外者釋褐之初怠忽之習宜警當該假注書竝禁推上曰檢閱吳泰曾謄錄郞廳加差下出榻敎肇源曰今乙卯式文科中濟州直赴人金命獻以唱榜前身故例贈承文院正字纔已啓下矣追聞命獻應試於上年正月而榜出之前因推恩加資超二階爲嘉善云隨品贈職旣是格例則所當以二品實職追贈而該曹之未能覺察例贈參下之職殊涉不審當該堂上推考原單子使之改付標以入何如上曰依爲之出擧條命退承史以次退出
정조 19년
乙卯三月二十三日未時上御重熙堂左副承旨僉知安衡稷入侍時左副承旨李肇源假注書趙台榮記注官金良倜記事官吳泰曾僉知安衡稷以次進伏訖上敎衡稷曰年今幾何衡稷曰今爲七十九歲矣上曰年至八十始登科制事亦稀貴矣衡稷曰臣於昔乙卯得參大小科初試而今始登科矣上曰今番會講之講章七大文誦奏也衡稷誦奏訖上曰呈告工曹參議許遞出榻敎命書傳敎曰今日召見今榜文科年七十九歲老人僉知安衡稷爲其八耋登科而已矣及其登筵也突誦七書而句讀音釋不錯一處精力之不衰無異於癸巳榜故參判辛受采此猶奇矣尤可奇者卽昔乙卯爲大小科初試今乙卯文科始大闡事若有待者然問其地處贈參判安邦俊之七代孫云其在示意之道豈可以僉知下鄕乎僉知安衡稷工曹參議除授仍令今日謝恩事分付命退諸臣以次退出
정조 19년
乙卯三月二十三日申時上御重熙堂坐直承旨文科壯元入侍時左副承旨李肇源同副承旨鄭尙愚假注書趙台榮記注官安經心記事官吳泰曾吏曹正郞申鳳朝以次進伏訖上敎鳳朝曰昔乙卯科名與他有異而爾祖登第今年之榜爾又居魁事甚稀貴矣昨於東陽都尉致祭有命祭文亦當親撰以下矣上曰新來注書入侍賤臣承命出與假注書金熙周偕入進伏上曰興前承旨金翰東爲幾寸耶熙周曰爲九寸親矣上曰爾是年前三策時登第者乎熙周曰然矣上曰年今幾何熙周曰三十六歲矣上曰然則當入於抄啓矣命書傳敎曰今因昔乙卯大小科初試今乙卯大科唱第老人工曹參議安衡稷之入侍聞之今榜文科壯元典籍申鳳朝卽昔乙卯文科壯元弼善申燧之孫而昔榜今榜皆出賦題昔榜之題卽肇開鴻業也事事稀貴節節奇異旣聞之後豈可無示意之擧郞署見窠令該曹口傳擬入使之今日肅命予於東陽都尉每多曠想徵稿而見之贖庄而還之況今其家科慶之出常者乎遣禮官卜日致祭於都尉內外又命書傳敎曰今見嶺南居假注書金熙周其實纔已知於三策賜第之時而筵席奏對亦甚純熟來頭之進步可知旣愛其才特賜及第則此等之人何待抄啓乎講製文臣加差啓下事令內閣知悉賦作之絶等見於申鳳朝吏曹正郞申鳳朝依崔光泰例特付講製之列而座次置之崔光泰之之次事亦令內閣知悉命退諸臣以次退出
정조 19년
行都承旨李祖源坐行左承旨洪仁浩坐右承旨李儒慶坐直左副承旨李肇源坐右副承旨金載翼坐直同副承旨鄭尙愚坐注書鄭文始病一員未差假注書具得魯仕任俊常仕直事變假注書任厚常仕
정조 19년
藥房提調沈頤之副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
金載翼啓曰大司憲李義弼未肅拜執義宋煥箕掌令李城輔在外掌令韓用鐸持平李羲甲呈辭持平一員未差監察茶時之意敢啓傳曰知道
정조 19년
備忘記司果姜大輝司鑰除授
정조 19년
傳于李肇源曰左承旨入侍
정조 19년
以校理安策金銑副校理鄭來百牌不進罷職傳旨傳于金載翼曰只推
정조 19년
傳于金載翼曰右副承旨入侍
정조 19년
白致樂在外代金熙周爲假注書
정조 19년
金熙周有頉代具得魯爲假注書
정조 19년
文尙表在外代李聖淵爲假注書
정조 19년
李聖淵有頉代韓致重爲假注書
정조 19년
韓致重有頉代任俊常爲假注書
정조 19년
李祖源啓曰假注書任俊常時無職名依例付軍職冠帶常仕何如傳曰允
정조 19년
朴昌擧在外代丁在昱爲假注書
정조 19년
丁在昱在外代任厚常爲假注書
정조 19년
李肇源啓曰事變假注書任厚常時無職名令該曹依例付軍職冠帶常仕何如傳曰允
정조 19년
兵曹口傳政事副司果嚴耆
정조 19년
有政吏批判書尹蓍東進參判黃昇源進參議未差行都承旨李祖源進以宋鍈爲大司諫李秉喆爲司諫申鳳朝爲持平申思運爲刑曹判書趙鎭寬爲兵曹參判韓晩裕爲敦寧都正柳楦爲典籍
정조 19년
兵批判書沈煥之進參判趙鎭寬病參議李鼎鉉入直進參知任希存病左副承旨李肇源進以申晤金源爲五衛將林俊昌爲景福將李天培爲慶熙將金禮欽爲訓鍊判官白泓鎭爲魚面萬戶副護軍尹頤東副司直尹師國李義綱申獻朝韓晩裕成德雨僉知單金樂咸副司果柳相亮
정조 19년
以任百禧囚單子傳于李肇源曰付過放送
정조 19년
李肇源以戶曹言啓曰華城城役時閑散各色匠手施賞中未及待令者待來現出給事草記批旨內未到十二名更加搜覓頒給後草記可也事命下矣木手十二名冶匠二名居住去處往復本府廣加搜訪隨其來現一一頒給今已畢施賞而此外石手一名當初成冊中以德山所在懸錄故知委該邑矣渠以入籍居生於京畿龍仁縣來告而關問該道則果是龍仁之民故以大米依分等施賞事申飭該道該邑之意敢啓傳曰知道
정조 19년
司直李得臣疏曰伏以臣見差宗廟夏享大祭亞獻官預差而臣自再昨猝患齒痛顑頰浮高而頭疼如剖喉門緊鎖而水飮難通房闥起居亦難自力誓戒進參尤無可望玆不得不冒陳短章卯暴實狀伏乞聖慈俯垂鑑諒亟命變通以重祀典仍治臣瀆擾之罪以安私分千萬幸甚臣無任云云答曰省疏具悉疏辭依施
정조 19년
禮曹參判李集斗疏曰伏以臣見差明陵忌辰祭獻官預差而今爲陞實矣莫重享役豈敢規免而臣之賤疾自數昨猝添毒感委頓床席咳喘苦劇食飮全却轉側須人房闥起居亦難自力而受香在明進身無望固知義分實涉悚惶玆不得不冒陳短章仰暴實狀伏乞聖慈俯垂鑑諒卽命變通以重祀典仍治臣瀆擾之罪以安私分千萬幸甚臣無任云云答曰省疏具悉疏辭許令該曹付標
정조 19년
乙卯三月二十四日卯時上御誠正閣藥房入診入侍時藥房提調沈頤之副提調李祖源假注書趙台榮記注官安經心金良倜檢校直閣李晩秀醫官金孝儉柳光翼金光國周命新李敬培朴春源丁希泰以次進伏訖頤之等進奏曰日間聖體若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰一樣矣頤之等曰元子宮氣候何如上曰連爲善過矣頤之曰醫官今旣待令使之入診何如上曰置之上曰王大妃殿進御湯劑已爲九貼矣更進當否周命新進前詳奏可也命新仰奏曰更加進御恐似好矣上曰湯劑連進之後熱候似有於腹部中當進何劑命新仰奏曰前方中白扁豆一錢加入進御似好矣上曰王大妃殿進御湯劑前方中加白扁豆一錢煎入出榻敎命書傳敎曰政官牌招開政又命書傳敎曰詞訟之長不可久曠刑曹判書之代今日政差出命退諸臣以次退出
정조 19년
行都承旨李祖源坐行左承旨洪仁浩坐右承旨李肇源坐左副承旨金載翼坐直右副承旨李海愚坐直同副承旨鄭尙愚坐注書鄭文始病一員未差假注書具得魯仕任俊常仕直事變假注書任厚常仕
정조 19년
金載翼啓曰大司憲李義弼未肅拜執義宋煥箕掌令李城輔在外掌令韓用鐸持平李羲甲呈辭持平申鳳朝未署經監察茶時之意敢啓傳曰知道
정조 19년
李海愚啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 19년
傳于李肇源曰右承旨入侍
정조 19년
傳于李肇源曰右承旨遞差前望單子入之待下批牌招察任
정조 19년
承旨前望單子入之李海愚落點
정조 19년
以校理安策金銑副校理鄭來百牌不進罷職傳旨傳于洪仁浩曰只推
정조 19년
以任天常囚單子傳于洪仁浩曰放送
정조 19년
以權行彦囚單子傳于洪仁浩曰放送
정조 19년
提學沈煥之啓曰臣猥陳一箚竊附匡救之義初無涉禁之語而政院旣捧旋却已乖格例相持徑宿終始推托臣雖疲軟跡廁近密誠切憂愛有懷無隱亦職分內事耳承宣之如是阻搪極爲寒心當該承旨從重推考何如傳曰允旣云無涉禁之語令政院看詳捧入
정조 19년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
李海愚以備邊司言啓曰卽見水原留守趙心泰狀啓則以爲本府穀簿自來不敷之中昨年停退數甚夥然除却應留以其餘數分排還戶實有不足之慮見今所餘不過支來月初巡留庫米租太各三分二加分賑穀劃下三千石內所餘不滿百包賑資不可不變通賑穀八百石以附近邑某樣穀中亦許添劃事竝令廟堂稟旨分付矣値此災荒之時無論還賑穀少民多無以排比其勢固然見今麥登尙遠春窮轉甚還賑民接濟此時尤當致力留庫加分依請許施賑資分付於京畿道臣華城附近邑中量其留庫實數限八百石使之劃送何如傳曰允
정조 19년
奎章閣提學沈煥之箚曰伏以天之道誠而已人君對天其道亦誠而已今臣等仰我殿下卽一天耳豈敢料天之覆萬物不用其誠而別有一箇權字哉乃者挹淸親閱之命初下搢紳韋布擧皆驚惶附耳相語曰年前江樓之往事得無復起乎臣獨以爲聖人亦天耳天豈欺人乎雖欲進先事之戒臆料天意亦非人臣道理也諸臣蓋有以臣言爲是者矣及夫江閣二三大臣之入侍退出也喜謂臣曰昨日之言果是矣少頃復承入侍之命纔到樓下已見簫鼓中流盃盤在船繼降連牘之敎而遂呼承宣展而讀之臣等環聽至五六行始知殿下之待臣等不循王道之中正乃用覇略之顚倒耳嗚呼聖人亦有此一擧之謬乎夫權者聖人所以處事之變而大舜蓋一行之極天理之公而爲人倫之至者也何嘗似殿下今日之爲哉況王者之大權實在於闡義理而安宗社則今殿下所敎權而得中云者臣不敢知也雖然臣等之所以仰殿下者卽天道之誠而臣等不忠無狀平日不能致誠於事殿下之際而恒自陷於自欺欺君之科則其敢望殿下之待臣等全用一誠字乎此臣等之罪也臣於江樓扈歸之夕反復思惟若有怳然惕然者夫今年之獻壽稱慶千載罕遘之嘉會而八域同抃之盛儀也以殿下至仁盛德思推餘懽及於草木鳥獸而三十行刀削伏望殿下勿以臣言謂不足用而亟降明旨收還前後禁言之諸條及辭敎之過中者以勸言者仍降明諭播告中外俾民壹而世道靖焉取進止答曰省箚具悉卿豈欺予取而看來往往有警切激昂處其詞足以感人些少下語之未會本旨都不苛評卿箚之締思構神在於江行及收禁條降明諭數件末乃結之以矯俗卞誣爲一篇之關鍵收禁非可論明諭不欲爲江閣親閱中流杯盤歸之於權不得中者卿說遁矣是擧也蓋取諸地中之水天上之雲自以爲內聖外王權而合經事如日月星辰高照耀道是皇王帝覇大鋪敍非余自聖所仰述者卽我家法也昔在世宗朝講武于東郊起讓寧之謫而設宴慰之宴罷還其謫而回鑾外此望遠喜雨亭之水操具載國乘誠如卿者亦敢竊議於聖人之擧措也哉卿也故宣此溫批以卿言人所難言悃愊自露也卿外更有掇拾飣餖之徒者象魏在彼
정조 19년
左副承旨金載翼疏曰伏以臣卽伏見奎章閣提學沈煥之啓辭則以其箚子之不爲捧納謂之阻搪至請重推噫其言則義理也其意則匡救也臣職在該房其所捧納豈有他辭而其中一二句語頗涉禁令故歷日趑趄不卽登徹此固臣不職之罪則問備之命眞是未勘臣何敢終始自恕晏然在職乎玆敢忙陳短章徑出禁扃伏乞聖明卽降威罰亟削臣職仍治臣擅移之罪以肅朝綱以安微分焉臣無任云云
정조 19년
以左副承旨金載翼上疏傳于李海愚曰周公二字改以大舜書下之後尤無涉禁之端而承宣趑趄旣得體內閣請推亦似然原疏還給卽爲牌招入直
정조 19년
乙卯三月二十五日未時上御便殿右副承旨入侍時右副承旨李海愚假注書具得魯記注官金錫泰記事官吳泰曾以次進伏訖上命海愚讀公事書判付命書榻敎曰儀軌堂上入侍賤臣承命出傳與儀軌堂上李晩秀偕入進伏訖晩秀曰日前大臣卿宰北山之會卽飾慶之盛擧與私自宴集有異而掖隷馬榮麟爲名漢乘醉突入狂酗亂嚷禁之不止擧措絶悖臣於伊時雖未目覩聽聞所及莫不駭痛掖隷作挐之習前後飭敎何如而又有此無前之變怪此而置之後弊難言臣方待罪京兆而旣非囚禁衙門無以按法懲治今適登筵敢此仰達矣上曰飭禁何如而掖隷所犯聞甚駭然卿之所奏得體令該曹照法痛治定配可也出擧條仍命退諸臣以次退出
정조 19년
行都承旨李祖源坐行左承旨洪仁浩坐右承旨李肇源坐左副承旨金載翼坐直右副承旨李海愚坐同副承旨鄭尙愚坐直注書鄭文始病一員未差假注書具得魯仕任俊常仕直事變假注書任厚常仕
정조 19년
洪仁浩啓曰大司憲李義弼未肅拜執義宋煥箕掌令李城輔在外掌令韓用鐸持平李羲甲呈辭持平申鳳朝未署經監察茶時之意敢啓傳曰知道
정조 19년
鄭尙愚啓曰明日常參經筵取稟傳曰停
정조 19년
鄭尙愚啓曰刑曹判書申思運判尹具庠除拜後過三日不爲出肅依定式推考警責仍卽牌招何如傳曰允
정조 19년
鄭尙愚啓曰三品官之無得過三日循例請牌曾有飭敎而敦寧都正韓晩裕除拜後過三日不爲出肅從重推考仍卽牌招何如傳曰允
정조 19년
傳于李海愚曰戶房承旨入侍
정조 19년
鄭尙愚啓曰副司直尹東晩受由在外而塡差光陵忌辰祭獻官無以齋宿受香該曹之初不致察殊涉未安當該堂上推考獻官則使之改付標以入何如傳曰允
정조 19년
傳于金載翼曰東陽尉內外致察初以禮官進去下敎矣更思禮官則秩卑以承旨進去貴主祠版亦當致祭承旨中爲其內外孫人進去
정조 19년
乙卯三月二十六日午時上御重熙堂戶房承旨入侍時右副承旨李海愚假注書具得魯記注官金良倜記事官吳泰曾以次進伏訖上命讀公事書判付訖仍命退承史以次退出
정조 19년
行都承旨李祖源坐行左承旨洪仁浩坐右承旨李肇源坐左副承旨金載翼坐右副承旨李海愚坐直同副承旨鄭尙愚坐直注書鄭文始病一員未差假注書具得魯仕任俊常仕直事變假注書任厚常仕
정조 19년
李肇源啓曰大司憲李義弼牌招啓辭未下執義宋煥箕掌令李城輔在外掌令韓用鐸持平李羲甲呈辭持平申鳳朝未署經監察茶時之意敢啓傳曰知道
정조 19년
傳于洪仁浩曰左承旨入侍
정조 19년
金載翼以內醫院提調意啓曰掖隷之與醫女毆鬨者如法重勘前後處分何等截嚴而近聞醫女之家有別監作挐之擧人物幸免被傷故姑不上聞請勘矣三昨之夜別監馬榮麟多率無賴輩捉去醫女德愛恣意亂打擧措絶悖云聞來不勝驚心掖屬之與醫女鬪毆已極痛駭而差備待令醫女之無難犯手若是狼藉尤萬萬無嚴先發之罪雖已勘處其在懲後礪他之道不可置之馬榮麟更令法司依律嚴勘其作黨助虐之類竝爲査出一體嚴加照勘何如傳曰前此嚴法重繩果何如則若有一分法綱名以掖隷乃敢旣犯又犯若是其悖惡乎刑曹堂上卽爲開坐曺門之外通衢聚會都民盛陳刑威先自馬榮麟箇箇考察各別嚴刑絶島殘鎭充定鎭奴觀於政院啓辭掖隷李壽百爲同惡云亦爲嚴刑定配嚴訊嚴杖與否當遣宣傳官摘奸無敢泛忽之意刑郞發牌立庭嚴飭掖隷姜壽箕伊日新差之漢云嚴杖一百降定苦役三昨以前先爲作亂掖隷等問於該廳査出卽文禧福卞昌信云亦爲嚴杖一百降定苦役其餘依政院啓辭批答擧行事分付該曹作挐如此而不卽草記乃於再犯之後始乃登聞反不若政院之據理登時請罪從前嚴飭之意果安在哉提調推考首醫汰去此後掖隷之作挐者一邊囚禁一邊草記事定式載之本院謄錄可也
정조 19년
李祖源啓曰毆打醫女之掖隷馬榮麟纔因內醫院草記以待處分而同黨肆惡之類自本院査問於掖庭署則別監李壽百姜壽箕右邊捕校趙重謙與榮麟同往醫女之家竝力毆打云掖隷作挐之前後飭禁何如而又復冒犯所爲絶悖究厥罪狀萬萬痛駭李壽百姜壽箕等一竝出付法司照法嚴繩常時不飭之司謁令攸司從重科治至於捕校則名以巡邏將校乃與掖隷作黨有此無前之犯科亦令攸司一體嚴處當該捕將旣不能檢飭又不能摘發一任其恣意行惡事極駭然所當重勘而本院請推之外無他可施之罰何以爲之敢稟傳曰允此啓辭可謂得體與昨日亞尹同然矣掖隷等嚴刑爲奴等事草記批旨已下敎該捕校與同黨作挐稍間令該曹大將嚴棍降定苦役近來捕將順便莫甚問夜則闔眼縱狡而肆惡一時遞罷近於戲劇爲先越捧五等自今夜逐夜身自行巡凡以掖隷院隷皁隷爲名及其他諸般犯夜者各別嚴加詗察捕捉捕廳何論近來巡邏營門不能檢飭而然伊夜巡邏聞是訓局該將臣爲先從重推考此後三營巡邏一毫怠忽當該將臣難免重勘以此嚴飭可也
정조 19년
刑曹判書前望單子入之李敬懋落點
정조 19년
金載翼以大司成意啓曰文廟守僕依宗社守僕例試才啓下事曾已擧條啓下矣守僕黃在湜鄭吉祿瓜朔之代以生徒守僕試才抄擇備三望受點次別單書入之意敢啓傳曰先朝頻召守僕捧講而近來久不爲之望筒姑留洪五蕃率入望典僕待令可也
정조 19년
李肇源以刑曹言啓曰因漢城府左尹李晩秀所啓北山宴集狂酗亂嚷之掖隷照法痛治定配可也事命下矣取考律文則新頒事目內吏卒罵五品以上官事理絶悖者杖一百徒三年依此律別監馬榮麟決杖一百後江原道杆城郡定配所卽爲押送之意敢啓傳曰前罪未勘後罪又出如許亂法之徒豈可百杖編配懲其惡乎依內局草記及政院啓辭批旨擧行可也
정조 19년
李肇源以右邊捕盜廳言啓曰謹依下敎臣廳軍官趙重謙嚴棍二十度降定捕卒之意敢啓傳曰知道
정조 19년
鄭尙愚以刑曹言啓曰因內醫院啓辭作挐掖隷馬榮麟嚴刑絶島殘鎭充定鎭奴李壽百嚴刑定配姜壽箕文禧福卞昌信嚴杖一百降定苦役事命下矣馬榮麟李壽百箇箇考察各嚴刑一次後榮麟全羅道珍島郡南桃鎭充定鎭奴壽百咸鏡道端川府竝定配所卽爲押送姜壽箕文禧福卞昌鎭各嚴杖一百後降定苦役事分付掖庭署之意敢啓傳曰知道
정조 19년
李肇源以義禁府言啓曰前假注書尹涵推考事傳旨啓下矣尹涵下去京畿長湍地云依例發遣府羅將拿來何如傳曰分揀可也
정조 19년
刑曹啓目司謁金興大原情云云旣已遲晩考律重勘何如判付啓化外亂民之如馬榮麟惡物悖漢特敎飭禁猶不知戢幺麽司謁何以行號令乎今番則依拘囚兵曹掖隷諸漢例捧考音始爲放送爲良如敎
정조 19년
吏曹判書尹蓍東參判黃昇源疏曰伏以臣等待罪銓地行及四朔觸事昏謬無往非罪月前臺臣沈達漢李景溟崔時淳李儒修等汰拿蒙宥之後探問該府則卽已付過放送故今初七日政循例送西付軍職而同政達漢拜兵曹佐郞十三日政景溟拜副修撰達漢則已出而供仕矣昨日得接該府移牒其時諸人以監察茶時替行事照律而盡奪告身云該府之當初云云與近一朔而始通及于臣曹者雖未知何故而臣等矇然照檢受點行公乃至於二十日之久銓臣做錯前或有之此則做錯之中又添以多日掩藏之罪惶悚隕越當復如何若是而其能冒當重任要爲可幸無罪之計乎伏願聖明特降威罰以彰臣等之慢沈達漢兵曹佐郞李景溟副修撰之望崔時淳李儒修軍銜單子竝命勿施以嚴邦憲以安私分千萬幸甚臣等無任云云答曰省疏具悉奪告身者蕩滌該府堂上推考卿等勿辭行公
정조 19년
司直尹師國疏曰伏以臣猥以臲卼之蹤特蒙賜對之命感激洪造冒沒登筵恩言鄭重開釋無餘至以洞悉本未爲敎雖白日之照覆盆枯荄之霑惠澤未足以喩此殊渥無狀賤臣何以得此於吾君奉持恩言雖卽日滅死萬萬無所恨矣繼又伏見傳敎下者首尾二百八十有餘言字字隆摯句句昭晰本職則許解試事則勉赴責以往役之義俾開進身之路旣體諒之又不棄之古人所謂盛德大恩過於天地父母萬倍者政爲臣今日道也傍觀爲之感歎臣心尤當如何臣雖冥如木石頑如豚魚豈不欲仰感聖眷俯竭微忱圖酬我聖上全保生成之恩而第臣遭罹罔極身名僇辱將無以藉手事君其在區區自靖之義惟有鏟跡班聯歸休松楸以爲餘生塵刹之報而已尙何敢憑恃寵靈因仍遲徊殆若無故之人重貽淸朝之羞也哉臣於前席衷情掩抑聲淚交發不得以滿腔悲冤一一仰陳而惟是決退之義參前倚衡果已略達於黈纊之下矣玆敢冒控危懇徑發鄕行臣情到此吁亦慼矣瞻望觚稜精爽飛越伏乞聖明憐臣悲苦之情諒臣咫尺之守亟命攸司刊臣姓名於朝籍俾得以避遠駴機歌詠聖澤千萬幸甚臣無任云云答曰省疏具悉洞悉本事卿其勿辭行公
정조 19년
安春君疏曰伏以臣方見差於雩祀壇初獻官明將淸齋而第臣猝得風感委頓床笫氣息涔涔之中加之以眼疾苦劇症甚不潔而差享名帖適到於此際以臣無似猥忝崇秩受恩如天圖報無地況且祀典至重至大豈敢逡巡於駿奔之列而目今臣之病重實狀萬無將事之望玆不得不疾聲呼籲於天地父母之前伏乞聖明俯諒臣難强之狀亟賜變通仍治臣瀆擾之罪以肅朝綱千萬幸甚臣無任云云答曰省疏具悉疏辭許令該曹付標
정조 19년
乙卯三月二十七日午時上御便殿左承旨入侍校正堂上同爲入侍時行左承旨洪仁浩假注書具得魯記注官金良倜記事官吳泰曾校正堂上李晩秀以次進伏訖上曰聞日記中多有遺漏者云承旨詳細考出否仁浩曰日記中擧條及傳敎亦多漏落者故臣今方考出矣上曰近來日記全不成樣至於擧條傳敎等遺漏尤極駭然其時注書及閣臣現發錄名以入可也上曰整理通考編役許多日字頭緖未就必是凡例未定之故也假令先爲成出好矣城役制度則詳問於李儒敬丁遇泰輩可也上曰圖說何以爲之晩秀曰圖說目錄則朴齊家已爲成出矣上曰冊子分類爲好云耶晩秀曰李家煥亦以分類爲好而傳敎中多有一紙屢事者分屬甚難矣上曰然則以見上懸註好矣堂上二人苟艱舊抄啓中多數差下分掌郞廳亦爲分排可也仍命退諸臣以次退出
정조 19년
行都承旨李且源坐左承旨金載翼坐直右承旨李海愚坐左副承旨宋民載坐右副承旨鄭尙愚坐同副承旨李肇源坐直注書鄭文始病一員未差假注書具得魯仕任俊常仕直事變假注書任厚常仕
정조 19년
宋民載啓曰來初一日輪對日次而宗廟夏享大祭齋戒相値頉稟之意敢啓傳曰知道
정조 19년
金載翼啓曰明日再明日光陵忌辰祭齋戒正日相値初一日宗廟夏享大祭齋戒相値視事頉稟之意敢啓傳曰知道
정조 19년
李肇源啓曰明日景慕宮朔祭親祭祭文當爲製進藝文提學李秉鼎卽爲牌招何如傳曰待開門牌招
정조 19년
李肇源啓曰合辭許久闕啓事甚未安除在外未署經外未肅拜兩司諸臺竝卽牌招何如傳曰允
정조 19년
傳于李海愚曰右承旨入侍
정조 19년
傳于李肇源曰詳聞情勢宜令一伸典牲提調李得臣許遞前望單子入之吏之卽爲進去看品
정조 19년
典牲提調前望單子入之李敏輔落點
정조 19년
承旨前望單子入之宋民載落點
정조 19년
傳于金載翼曰明日東陽尉貞淑翁主祠宇致祭承旨以承旨宋民載進去
정조 19년
李祖源啓曰諸承旨有稟達事來詣閤外請對矣傳曰退去
정조 19년
李祖源啓曰諸承旨雖伏承退去之命而冒萬死更爲求對矣傳曰恩法兩伸而刑政有據敢如是爭執乎斯速退去
정조 19년
李祖源啓曰諸承旨雖伏承斯速退去之命而憂憤之極不避猥越更爲求對矣傳曰自島而陸旣不如彼紛挐今於自畿而郊若是劻勷豈成說乎卿等斯速退去
정조 19년
李海愚啓曰玉堂上下番有稟達事來詣閤外請對矣傳曰退去
정조 19년
李海愚啓曰玉堂上下番雖伏承退去之命冒萬死更爲求對矣傳曰退去
정조 19년
李肇源啓曰判義禁鄭好仁同義禁曺允亨李太亨有稟達事來詣閤外請對矣傳曰還給
정조 19년
李肇源啓曰兩司諸臺有稟達事來詣閤外請對矣傳曰退去
정조 19년
李肇源啓曰三司諸臣雖伏承退去之命衷情轉激按住不得冒萬死更爲求對矣傳曰須看院議啓批
정조 19년
傳于李肇源曰當該提調從重推考首醫先汰後拿掌務官汰去
정조 19년
李祖源金載翼李海愚宋民載鄭尙愚李肇源等啓曰臣等伏見鄭妻處分傳敎衷情抑塞按住不得詣閤求對至再至三嚴敎連下不敢一向煩瀆始乃退伏院次而憂憤之極終不容泯默玆敢不避猥越冒死聯籲焉噫明義一部揭如日星而苟究諸逆之根柢卽鄭妻是已使渠尙今偃息已是失刑而矧今逃躱之形跡旣露金吾之捕捉無期一日二日伈伈泄泄只使該堂待罪闕外而已此際出置城外任其去住之敎又何爲而發也日前臺啓之允從也擧國臣民猶幸輿憤之少洩今則竝與還配而不行刑政之失當殆有甚於自島而陸也請對批旨雖以恩法兩伸爲敎而臣等死罪竊以爲未見其伸於法而只見其屈於恩耳人心之憤惋王章之壞損當復如何哉伏乞聖明亟收成命使已允之臺啓得行焉惶恐敢啓答曰島與陸其律名之輕重道里之遠近何等懸絶而在其時則別無他言今於畿與郊五十步百步之間小大劻勷應接此誠不可使聞於他人到今恩法兩伸而刑政有所據此而欲聒則當置本第已有設言於卿等者此批旨令今日入來諸臣知之
정조 19년
李肇源啓曰左議政兪彦鎬右議政蔡濟恭領敦寧金履素判府事金憙李秉模有稟達事來詣請對矣傳曰引接非難酬應甚苦大官異於言官此等處宜效古人順美之義若聞卿等之將順則卽當引見此意承旨往傳
정조 19년
李肇源啓曰三司諸臣屢次瀆擾極知萬萬猥越萬萬悚懍而有懷莫達衷情益激冒萬死更爲求對矣傳曰退去
정조 19년
李肇源啓曰時原任大臣率二品以上更爲求對矣傳曰欲爲臣盡臣道不以舜之所以事堯事君不敬其君者也予雖否德卿等之事予其可不以事堯之道事之乎大抵如此爲盡道如彼爲不盡道則如卿等之位在具瞻者如此如彼之間但當惟義是視盡臣之道而已雖以近古世龍妻事言之其身犯之惡何等貫盈觀於其時全恩與斷義之論古大臣處事果何如乎世龍妻之自通川謫所宥還也宋文正之言曰龍妻之行凶孰如淮南之謀反朱子於淮南譏其徙蜀而致死則通與蜀霧露之毒一也彼死此不死幸不幸耳若不幸則何以免朱子之譏乎文正大儒也其說如此此亦不盡分於臣道而然乎見今習俗於此等事惟恐其討之或歇說之不猛爭相戮力無所不至設一陷穽於朝著雖使文正在此時其言之樸直必不若其時矣此所以首提丕變之義對卿等說道於左右相重卜之初筵者意豈徒然然明諭之姑徐外人似無由聞知卿等對揚之機政在於此等處卿等俱被殊知義同燥濕寧或却顧身計拘攣於習俗之莫可猝改不以事堯之道事予又不以先正之言於聖祖盛時者自任而擔着使前席諄諄之千言萬語聽之藐藐如風過耳乎今日順美明日遭彈在卿等可謂暮年光華惜乎卿等之何憚而不爲之哉日前之勉循於還發之啓朝者之減等於任便居住予亦急於出場未免爲此苟且彌縫之擧如使古大臣者見之以予政令當如何看也予所求之於卿等者不過是第二層不難從之請則卿等造朝求見之不足又率卿宰而請對慨然慨然無以爲喩若此則勢將踐先甲之諭直用古事宥還古宅之外更無他道予言難再卿等默會之意入侍承旨以此本草往傳大臣所在處退去與否知入
정조 19년
李肇源以大臣意書啓曰龍妻與鄭妻所犯之輕重判異下敎中惟義是視者臣等竊以爲量其輕重而處之卽義之所在則藉使先正當今日之事恐未必急於將順而惟上之所令矣臣等雖不忠無狀非敢一毫苟循習俗之謬汚而實出於天經民彝之不容已者若蒙許借方寸之地則有可以反覆仰陳者矣傳于李肇源曰引接與否不在於卿宰之有無大臣未及登筵而筵敎亦未聞之則卿宰先爲來會卽亦習俗中一事使之退去卿等當引接矣此意遣史官傳諭于時原任大臣
정조 19년
傳于李肇源曰請對時原任大臣入侍
정조 19년
宋民載啓曰三司諸臣伏承嚴敎萬萬惶懍而未借方寸之前益切抑鬱之忱冒萬死更爲求對矣傳曰退去
정조 19년
傳于宋民載曰發遣吏郞諸執事淸齋與否摘奸以來
정조 19년
禮曹啓目粘連觀此咸興永興兩本宮陪香史官尹致永別單則淮陽府使朴師轍香祝陪進事體至重而謂有身病任自乘轎咸興中軍韓師貞香祝奉安之後隔墻用刑惟意喧嘩高山察訪申史澳沿路各驛不待驛馬至有貰馬之弊論其罪狀俱極可駭一竝罷黜令該府拿問處之何如判付啓竝只拿問處之爲良如敎
정조 19년
禮曹啓目粘連華城幼學朴周陽等上疏回啓云云高麗忠臣李臯因其遺址許建一祠恐合於褒忠奬節之典今此疏語以南乙珍趙狷祠宇之特許賜額願爲比例者可見公議而彼則只是賜額此則事係新創有不敢直請許施上裁何如判付啓尋其基而建臺訪其墓而致有一府之瞻矚有所百世之曠典克擧恩榮無憾褒奬備至何必越法立祠然後始可謂之榮德象賢乎爲良如敎
정조 19년
刑曹啓目粘連濟州牧未放回啓云云大靜梁之蘊移錄勿限年爲白乎旀啓本及冊子多有誤書當該牧使推考警責何如判付啓依回啓施行爲旀梁之蘊段係是徒配且經大霈依法典放送事分付爲良如敎
정조 19년
鄭尙愚以戶曹言啓曰臣時秀與正郞尹光心進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 19년
李海愚以戶曹言啓曰臣時秀與正郞尹光心依定式進詣鄕校洞於義宮奉安閣彰義宮奉審則於義宮奉安閣北邊薍簾二浮破傷彰義宮永慕堂前簷雨漏一庫咸一齋北簷雨漏一庫中門一隻破傷八祥檻北簷雨漏一庫六德齋庫庫雨漏二酉軒南倉簷雨漏一庫九思齋南倉簷雨漏一庫藏譜閣懸板紗籠破傷易安窩北柱一箇動退養性軒蘆簾六浮破傷內外墻垣庫庫頹圮分付各該司使之卽速修改而亦令本曹郞廳監董擧行之意敢啓傳曰知道
정조 19년
李海愚以戶曹言啓曰文昭殿碑閣蠶壇碑閣淨業院碑閣流霞亭追慕洞碑閣大嬪宮依定式發遣本曹郞廳奉審則文昭殿碑閣夫防草二張脫落蠶壇碑閣夫防草二張女防草四張女瓦三張脫落淨業院碑閣無頉處流霞亭庫庫雨漏千慕堂雨漏二庫萬懷堂雨漏一庫四面墻垣瓦子庫庫脫落追慕洞碑閣女防草庫庫脫落四面墻垣瓦子庫庫脫落大嬪宮正堂女夫防草庫庫脫落四面墻垣瓦子庫庫脫落分付各該司使之卽速修改之意敢啓傳曰知道
정조 19년
李海愚以戶曹言啓曰臣時秀與正郞臣尹光心工曹參議臣安衡稷佐郞臣鄭文在依定式進詣於義本宮奉審則朝陽樓風遮草芚四浮破傷啓慶軒薍簾庫庫破傷北簷雨漏一庫東行閣椽木一箇折傷樂善齋北簷雨漏一庫北行閣椽木三箇折傷分付各該司使之卽速修改而亦令本曹郞廳監董擧行之意敢啓傳曰知道
정조 19년
李海愚以戶曹言啓曰時御所內各司依定式發遣本曹正郞臣尹光心與兵曹參判臣趙鎭寬佐郞臣安廷善東所衛將臣金弘喆西所衛將臣尹芮基南所衛將臣嚴思勗北所衛將臣權聖鎭眼同看審後有頉處別單書入而修改則擇日擧行何如傳曰允
정조 19년
李海愚以賑恤廳言啓曰南部惠民署契任掌魯福乭今月二十七日本洞路傍得三歲遺棄男兒同里居私婢正月欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李海愚以賑恤廳言啓曰西部桃楮洞契任掌金大成今月二十八日本洞路傍得一歲遺棄男兒同里居良女洪召史欲爲收養太平館契任掌朴順奉今月二十八日本洞路傍得十餘朔遺棄男兒同里居良女池召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 19년
宋民載以禮曹言啓曰毓祥宮懿昭廟文禧廟夏享祭每於夏至日設行而今年則端午節享與夏至相値夏享祭與端午節享兼行之意祝文中措辭添入事分付何如傳曰允
정조 19년
宋民載以景慕宮提調意啓曰本宮御覽植木帖子每四季朔修整以入矣今季朔則別無生枯之可以修整者故御覽帖子姑不請出之意敢啓傳曰知道
정조 19년
李肇源以兵曹言啓曰五衛將申晤身病猝重時月之內無望供職呈狀乞遞實病旣如此則宿衛之任不可久曠改差何如傳曰允
정조 19년
李肇源以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
李肇源以左邊捕盜廳言啓曰本廳從事官成彦霖禁衛營把摠纔已移差從事官之任依例改差何如傳曰允
정조 19년
李肇源以右邊捕盜廳言啓曰本廳嚴囚罪人內人福得今月二十五日酉時量物故之意敢啓傳曰知道
정조 19년
乙卯三月二十八日卯時上御重熙堂右承旨入侍時右承旨李肇源假注書具得魯記注官金良倜記事官吳泰曾以次進伏訖上命書傳敎曰有國重事莫過於刑政而近日鄭妻事始欲屈法伸恩終又以公抑私而名雖還配實則出場無期外面形跡之不誠無實所關非細然當者何從而自現自上決不欲査出金吾堂郞果何罪五部官隷亦何辜一日二日一味如是還恐國體之屑越聽聞之駭惑屢回思量有此下敎此下敎若或爭難則其時直爲放還其京中舊宅亦可有依據之辭先以此意令廷臣知之今方遣內侍傳于鄭妻在處以還發坡州則減一等更以任便居住之典改之依前出置城外今則公法伸而私恩行刑政亦無顚錯之難矣肇源曰鄭妻卽明義錄中諸賊之根柢而旣允之臺啓尙未得擧行此誠失刑之大者至於今此所下傳敎萬萬抑塞若或爭難直爲放還之敎有若先制群下使不敢更爲措舌者然刑法顚倒之外大聖人辭令尤不當若是矣伏乞亟收成命一以伸王章一以光聖德焉上曰承旨所奏極爲非矣爲先從重推考出擧條命書榻敎曰禮房承旨入侍賤臣承命出傳與禮房承旨金載翼偕入進伏命書公事判付訖仍命退承史以次退出
정조 19년
乙卯三月二十八日未時上御重熙堂同副承旨入侍時同副承旨李肇源假注書具得魯記注官金良倜記事官吳泰曾以次進伏訖上命讀時原任大臣請對啓辭仍書批旨訖上曰承旨持此批答躬往大臣所在處傳之可也仍命退承史以次退出
정조 19년
乙卯三月二十八日酉時上御誠正閣時原任大臣入侍時同副承旨李肇源假注書具得魯記注官金良倜記事官吳泰曾左議政兪彦鎬右議政蔡濟恭領敦寧金履素判府事金憙李秉模以次進伏訖彦鎬等曰伏未審午間聖體諸節更若何上曰非時泄症度數頻數晩後差有減勢矣彦鎬等曰藥房提擧率醫官診察何如上曰置之彦鎬等曰王大妃殿氣候何如上曰一樣矣彦鎬等曰惠慶宮氣候何如上曰一樣矣彦鎬等曰明義錄卽一部春秋若不嚴於此則是將國不得爲國人不得爲人矣向者鄭妻之自島而陸自陸而畿已是失刑之大者而亦可謂猶存防限今則竝與還配而不得爲之王章之虧損無復餘地矣頃者還配命下之後以王府之未卽擧行猶有請對之擧況且任便居住之敎豈不萬萬抑塞乎上曰世龍妻之罪何等貫盈而先正之論猶以全恩爲當然卿等亦以先正此言爲非乎彦鎬曰龍妻則非但其時年少且其罪犯與鄭妻有輕重之別若使先正當今日之事決不唯命承順矣上曰孝廟辛卯年以此事全恩斷義之論作一偏黨如故相李敬輿宋先正皆主全恩之義若先正則不但謂當宥直請以復爵矣今欲全釋復爵則爭難亦然而至於城外黜置之典旣與全釋有間可謂公法私恩之兩行卿等猶爲固執何也卿等若一向如是當踐先甲之諭矣彦鎬曰臣愚死罪竊恐聖上此敎使臣等不得更言也明義一部信如金石更加三思焉上曰以如此罪而猶蒙放釋使後世之人皆有以知帝王家篤倫之義則其有益於世道果何如卿等能對揚則庶見古大臣風而猶不欲將順乎濟恭曰俄下請對時傳敎丁寧懇惻孰不感歎而殿下之全保卽私恩也臣等之爭執卽公法也且鄭妻之罪與龍妻之所犯大有間焉又況鄭妻罪惡備載明義錄春秋一部昭布八方而今我殿下乃謂姑捨是惟予聽者是何敎也將順其美則有之矣臣未聞將順其屈法也上曰依卿等言今日還配則明日還宥之外無他道矣彦鎬曰纔配還放使渠依舊偃息臣等豈敢聞命乎上嗚咽抑塞曰事若傅會而不得不言矣當初放釋之夜夢見先王洋洋在上若有監臨卿等聞此諭之後豈敢更言乎如是而猶謂不然則全釋而已幾年放歸之後豈可更爲還送乎任便居住亦在史冊則雖有從輕之意而異於全釋其罪矣濟恭曰以恩掩法豈先王貽謨之意乎全釋之敎萬萬過中矣上曰幾年放置之餘因一宮婢之作鬧惹起一場紛挐不然則外人豈或知之誥諭多方自周已然如近世之闡義昭鑑明義錄等書是也明義錄旣自如則其罪固自在而體先朝鍾愛之意述我家篤倫之情使之任便居住可謂經權得中卿等有何爭執之端乎履素曰凡在疆域之內有血氣之倫者孰無憂憤之情乎雖以私恩言之自島而陸已是伸恩之大者矣上曰向日北山宴會時掖隷馬榮麟突入作挐擧措極其駭悖云然乎濟恭曰臣等雖無似若有如此事則豈不草記或懲治乎渠於宴席將罷之際入拜請舞未幾還出如斯而已上曰卿等雖柔善決無坐視其駭擧默無一言之理而外言則藉藉以爲無朝廷云矣上曰事到極處不得不用權矣彦鎬曰臣等未能締悉聖敎矣上曰當明諭矣古者緹縈爲其父替配使其婢爲其主替配亦何不可之有濟恭曰聖人之權異於此此豈所望於我殿下者乎上曰予不得已乎七行刀削履素曰伊時事在蒼黃臣又無學識罪至於此矣上曰豈但卿一人之責此皆由於習俗之莫可奈何也彦鎬等曰鄭妻事不得請則不得止也上曰折柳樊圃狂夫瞿瞿旣云黜置則遠近何論不然則替配或放送之外無他道矣仍命退諸臣以次退出
정조 19년
乙卯三月二十八日初更上御重熙堂同副承旨入侍時同副承旨李肇源假注書任俊常記注官金良倜記事官吳泰曾以次進伏訖上命書傳敎曰明日當詣景慕宮行朔祭翌朝還宮該房知悉又命書傳敎曰今日適因隔症曉有降意朔享今始下敎矣享日在近則例多從便爲之例今夜勿爲齋宿只於明日享所致齋事分付又命書榻敎曰明日景慕宮朔祭親行時出宮門路以逌瞻門爲之侍衛入直磨鍊軍兵依近例磨鍊禁將都領隨駕又命書榻敎曰承旨房仍同副爲禮房仍命退承史以次退出
정조 19년
行都承旨李祖源隨駕宿左承旨金載翼守宮直右承旨李海愚隨駕直左副承旨宋民載隨駕宿右副承旨鄭尙愚隨駕宿同副承旨李肇源隨駕直注書鄭文始病一員未差假注書具得魯隨駕宿任俊常隨駕直事變假注書任厚常守宮直
정조 19년
藥房提調沈頤之副提調李祖源啓曰伏未審夜間聖體調攝若何滯候已爲差勝而寢睡水剌之節何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 19년
上詣景慕宮入齋室後內閣政院玉堂藥房口傳問安答曰知道
정조 19년
李海愚啓曰大司憲李義弼掌令韓用鐸持平李羲甲呈辭執義宋煥箕掌令李城輔在外持平申鳳朝未署經監察茶時之意敢啓傳曰允
정조 19년
宋民載以備邊司言啓曰今日賓廳日次而以國忌正日不得來會云矣敢啓傳曰知道
정조 19년
傳于李肇源曰禮房承旨馳詣宗廟奉審摘奸以來
정조 19년
傳于李肇源曰戶兵換房
정조 19년
李祖源啓曰時原任大臣昨夜筵退之後衷情轉益抑鬱敢此更爲求對矣傳曰遣史官還傳
정조 19년
以金光國囚單子傳于宋民載曰放送
정조 19년
傳于鄭尙愚曰發遣吏郞諸執事淸齋與否摘奸以來
정조 19년
宋民載以訓鍊都監言啓曰今三月二十九日景慕宮親行朔祭時因兵曹節目金虎門軍三十名除出將官率領挾輦侍衛金虎門軍六十名廣智營軍四十五名西營軍四十五名各其將官領付都領營門還宮後各還直所而竝待標信擧行廣智營及西營宮墻外巡邏軍依例以軍餉色新營下都監守直軍推移行巡之意敢啓傳曰知道
정조 19년
李海愚以禁衛營言啓曰今三月二十九日景慕宮擧動時集春營入直守禦廳軍三十名內除營直五名餘皆出用矣當夜宮墻外巡邏勢難分排受料出番守禦廳軍二十名添入使之警巡之意敢啓傳曰知道
정조 19년
宋民載以御營廳言啓曰今三月二十九日大駕詣景慕宮親行朔祭時依兵曹節目東營入直軍三十名除出該入直把摠柳光命率領宮大門外把守而待標信擧行解嚴後還入直之意敢啓傳曰知道
정조 19년
李海愚以御營廳言啓曰今此景慕宮親行朔祭時東營入直軍三十名宮大門外把守矣當夜宮墻外巡邏無以分排本廳受料摠戎廳標下軍二十五名該入直哨官率領警巡之意敢啓傳曰知道
정조 19년
乙卯三月二十九日辰時上詣景慕宮擧動入侍時行都承旨李祖源右承旨李海愚左副承旨宋民載右副承旨鄭尙愚同副承旨李肇源假注書具得魯任俊常記注官金良倜記事官吳泰曾檢校直閣李晩秀以次隨駕上具翼善冠衮龍袍乘輿出交泰門永淸門明政門弘化門由逌瞻門詣景慕宮至降輿所降輿入齋殿少頃就板位行再拜禮入廟內奉審訖還御齋殿上曰稟事閣臣入侍得魯承命出與原任直提學徐龍輔偕入進伏上敎龍輔曰有何稟達之事乎龍輔曰臣於待罪畿藩時自京營站至華城一依西道例置撥傳命事伏承筵敎矣臣與新使及各其守宰往復爛商旣定道里且占基址所分站立馬之節不容少緩所入財力限一萬兩措辦然後方可設施令廟堂趁卽區劃使之擧行何如上曰依爲之係是爲華城行宮設置之擧則自有所重且爲驛馬之弊則雖用經費亦可而華城凡事旣不煩經用此亦豈可異同乎壯勇內營錢萬兩劃給以爲趁今設置之地可也出擧條龍輔曰設撥之初自官預爲備給馬匹而其後則亦當依西路例以每月儲置錢中隨頉改立矣目今設站不遠馬匹當爲備給而臣曾聞太僕前提擧言則平薪牧場馬之分送於南陽等諸處者其數不啻夥然云每論平薪分送馬與本牧元在馬另擇其健實能走者限十五匹取用而若或長於馱載短於能走則與太僕左右網卜馬中已經馴養者換用實爲彼此兩便之道矣以此分付何如上曰依爲之出擧條龍輔曰今番舟橋之役監官領將隨其所願從便收用事旣承筵敎矣監官三人領將十人內首監官一人邊將除授事承奉承傳副監官一人軍門或衛將間從願收用事載在節目日前已除衛將今不必擧論而其餘監官領將十一人一竝招置問其所願則自願加資者八人自願衛將者二人自願巡將者一人故敢此仰達矣上曰自願加資者賞加自願衛將及巡將者分付兵曹竝卽依願收用可也出擧條龍輔曰嘉善李德麒曾以訓局將校自初舟橋效勞旣多而問其所願不過復屬於該營而已故敢此仰達矣上曰分付該營亦卽收用可也出擧條仍命權退
정조 19년
行都承旨李祖源坐行左承旨李晩秀坐右承旨金載翼坐左副承旨宋民載坐直右副承旨鄭尙愚坐直同副承旨李肇源坐注書鄭文始病一員未差假注書具得魯仕任俊常仕直事變假注書任厚常仕
정조 19년
宋民載啓曰大司憲李義弼掌令韓用鐸持平李羲甲呈辭執義宋煥箕掌令李城輔在外持平申鳳朝未署經監察茶時之意敢啓傳曰知道
정조 19년
李肇源啓曰明日常參經筵取稟傳曰停
정조 19년
李肇源啓曰來初五日朝參日次矣敢稟傳曰停
정조 19년
傳于宋民載曰左副承旨入侍
정조 19년
傳于李肇源曰今二十一日咸興本宮告由祭與別大祭同爲擇吉矣行祭儀節兼行之意令禮曹分付該道臣
정조 19년
傳于鄭尙愚曰右承旨許遞前望單子入之待下批牌招察任
정조 19년
傳于鄭尙愚曰承旨房仍左承旨爲禮房同副承旨爲吏房
정조 19년
傳于鄭尙愚曰翌日問安勿爲之
정조 19년
以濟州牧使李禹鉉狀啓追劃萬一千石穀物及三百人名鱗次利泊流伊量捧見今餘在之穀實無不足之慮兺不喩麥種胚胎二月以後日氣調和雨澤適中漸就茁茂民事萬幸事傳于鄭尙愚曰去月念前一日所出狀本登聞於帀旬之內孰謂重溟之絶遠乎人皆穩涉船則利運而民情麥事觀於狀事庶可以少弛宵旰之念千幸萬幸喜而不寐該牧使誠心鳩穀之狀曾已聞之而其他擧行亦甚勤幹何待畢賑狀聞乎待其準瓜令兵曹別爲陞職調用事回諭船隻還泊後形止星火狀聞事亦令廟堂分付湖南道臣
정조 19년
李肇源以奎章閣守宮檢校待敎意啓曰夜間閣內諸處無事之意敢啓傳曰知道
정조 19년
李祖源書啓領議政洪樂性無事作行今月二十六日到豐德宿症膈氣發作於撼頓之餘連用不換金正氣散蘇合元濟衆丹之屬旋獲減勢而積氣乍升乍降作歇無常茶湯則隨症停進寸寸前進方到坡州之意詮次啓達傳曰膈症其間果獲快降而凡百比昨差勝乎此意傳之更爲詳細書啓